Μαίρη Συνατσάκη

Η Μαίρη Συνατσάκη (Αθήνα, 27 Δεκεμβρίου 1984) είναι Ελληνίδα παρουσιάστρια, YouTuber και επιχειρηματίας.

Σταδιοδρομία
Τηλεόραση
Το 2004 πέρασε επιτυχώς από οντισιόν για το μουσικό κανάλι MAD, στο οποίο έμεινε για περίπου μια δεκαετία. Ξεκινώντας εκεί, έκανε voice-over στην εκπομπή ντοκιμαντέρ «MAD X-Rays» ενώ συμμετείχε και στην απονομή των Mad Video Music Awards 2005 (δίνοντας με τους Λάκη Γαβαλά, Νάντια Μπουλέ και Στέλλα Καλησπεράτου το βραβείο «Πιο Καλοντυμένος Καλλιτέχνης Σε Video Clip» στην νικήτρια Δέσποινα Βανδή).

Τη σεζόν 2005-06 παρουσίασε, μαζί με τον Αλέξανδρο Λέκκα, την εκπομπή «Playroom» ενώ ακολούθησαν μεταξύ άλλων οι εκπομπές: «Your Space» (2007), «MAD Day Live» (2008) μαζί με τον Guy Krief, «MAD And The City» (2008-09) μαζί με τους Δημήτρη Ουγγαρέζο και Αλέξανδρο Συμηριώτη (η εκπομπή προβλήθηκε και από τον ALPHA) και τελευταία το «Homemade» (2012-14).

Ενδιάμεσα στα χρόνια που εργαζόταν για το MAD, ξεκίνησε και η παρουσία της σε κανάλια πανελλαδικής εμβέλειας. Το ντεμπούτο της έγινε στην εκπομπή του ΑΝΤ1, «Elatte» (2010), με κεντρική παρουσιάστρια τη Ράνια Θρασκιά. Το 2011 συμμετείχε, ως παρουσιάστρια του green room, στο ελληνικό «Dancing with the Stars», με κεντρική παρουσιάστρια τη Ζέτα Μακρυπούλια. Το 2012 υπέγραψε μονοετές συμβόλαιο με το κανάλιMEGA, παίρνοντας μια θέση στο πάνελ της εκπομπής «Πρωινό mou» με παρουσιαστές τους Γιώργο Λιάγκα και Φαίη Σκορδά, αλλά και παρουσιάζοντας το παιχνίδι μαγειρικής «MasterChef 2». Το 2013 συμμετείχε ξανά στο ελληνικό «Dancing with the Stars», αυτή την φορά ως διαγωνιζόμενη, ενώ τη σεζόν 2014-15 συνεργάστηκε ξανά με τους Λιάγκα και Σκορδά, στην εκπομπή «Το Πρωινό» του ΑΝΤ1.  Το 2015 παρουσίασε, μαζί με τη Ντορέττα Παπαδημητρίου, τον ελληνικό τελικό της Eurovision στη ΝΕΡΙΤ.

Τη σεζόν 2015-16 ανέλαβε την παρουσίαση της εκπομπής του ΑΝΤ1, «Spata Live» μαζί με τον Δημήτρη Ουγγαρέζο, η οποία όμως κόπηκε πρόωρα λόγω χαμηλής τηλεθέασης. Έπειτα, υπέγραψε μονοετές συμβόλαιο με τον ALPHA, παρουσιάζοντας, μαζί με τους Νίκο Μουτσινά και Μαρία Ηλιάκη, την εκπομπή «Ξαναδέστε τους», η οποία όμως κόπηκε επίσης πρόωρα. Την άνοιξη του 2017 παρουσίασε, μαζί με τον Γιώργο Μαζωνάκη, το «MadWalk - The Fashion Music Project» ενώ το 2018 ανέλαβε ξανά την παρουσίαση του, αυτή τη φορά μαζί με τον Χρήστο Μάστορα.

Τον Νοέμβριο του 2020 εμφανίστηκε ως καλεσμένη art director στο ριάλιτι του STAR, «Greece's Next Top Model» μαζί με την Αθηνά Οικονομάκου, για τη διαφήμιση της εταιρίας τους, «Project S.O.M.A.». Τον Νοέμβριο του 2023 εμφανίστηκε ως καλεσμένη, στο μάθημα των social media, στο ριάλιτι του STAR, «Fame Story».

 Καμπάνιες-διαφημίσεις-συνεργασίες 
Το 2012 ξεκίνησε τη συνεργασία της με την εταιρία τροφίμων «Nestlé Ελλάς», προωθώντας μέσω social media τα προϊόντα της. Τον Νοέμβριο του 2017 συμμετείχε στη διαφημιστική καμπάνια του ΟΠΑΠ, «Ομάδα Προσφοράς», που είχε ως στόχο την ανακαίνιση των παιδιατρικών νοσοκομείων «Η Αγία Σοφία» και «Παναγιώτη & Αγλαΐας Κυριακού». Την ίδια χρονιά, ξεκίνησε και η συνεργασία της με την εταιρεία υποδημάτων «ENVIE», σχεδιάζοντας τη δική της σειρά με την επωνυμία «Mairiboo For Envie». 

Το 2018 δημιούργησε το δικό της σχέδιο μπουφάν (λογότυπο: «Boo Is A State Of Mind») σε συνεργασία με την εταιρεία «H&M» ενώ ξεκίνησε και τη διεθνή συνεργασία με την εταιρεία ένδυσης «Tezenis». Επίσης, συμμετείχε στη διαφημιστική καμπάνια της αλυσίδας supermarket «Α.Β. Βασιλόπουλος», με σκοπό τη μείωση των πλαστικών απορριμμάτων.

Το 2022, με αφορμή τα 50 χρόνια λειτουργίας της εταιρείας καφεστιάσης «Γρηγόρης», δημιούργησε ένα σχέδιο θερμός (λογότυπο: «Enjoy Today» με την υπογραφή «Mairiboo X Γρηγόρης»), με στόχο τη στήριξη των φιλανθρωπικών σωματείων «Φίλοι του Παιδιού» και «Ελληνικό Παιδικό Χωριό».

 Θέατρο 
Έκανε το θεατρικό της ντεμπούτο το 2015 με την παράσταση «Αχ!» στο Δημοτικό Θέατρο Πειραιά. Τη σεζόν 2017-18 έπαιξε στο μιούζικαλ «Hair» στο Θέατρο Χώρα ενώ το 2018 έπαιξε στο μιούζικαλ «Cats» στο Κέντρο Πολιτισμού «Ελληνικός Κόσμος». Το 2021 έπαιξε ξανά στο μιούζικαλ «Hair», αυτή τη φορά στο Θέατρο Ριάλτο. 

 Προσωπική ζωή 
Υπήρξε ζευγάρι με τον τραγουδιστή Μύρωνα Στρατή (2009-2014), τον ηθοποιό Σπύρο Χατζηαγγελάκη (2015-2018) και τον ηθοποιό Αιμιλιανό Σταματάκη (2018-2020). Από τον Οκτώβριο του 2020 είναι σε σχέση με τον τραγουδιστή-ηθοποιό Ίαν Στρατή, με τον οποίο γνωρίστηκε το 2017 μέσω της συνεργασίας τους στο μιούζικαλ «Hair». Στις 5 Δεκεμβρίου 2022 γεννήθηκε η κόρη τους, Ολίβια.

Επιχειρηματικότητα

 Buy A Boo 
Το 2015 δημιούργησε το δικό της e-shop (buyaboo.gr), στο οποίο είναι διαθέσιμα τα υποδήματα που σχεδιάζει με την επωνυμία «Mairiboo For Envie» (από το 2017) αλλά και σχέδιά της για άλλα προϊόντα (πχ. αξεσουάρ κινητού, θερμός και κούπες). Επίσης, μέσω του e-shop της συνεργάζεται με εταιρίες κοσμολογίας.

 Project S.O.M.A. 
Τον Ιούνιο του 2019 λάνσαρε, μαζί με την Αθηνά Οικονομάκου, σειρά ρούχων με την επωνυμία «Project S.O.M.A.».

 Raw House 
To 2023 δημιούργησε, μαζί με τον YouTuber Fipster (Φίλιππος Ιωάννου), το στούντιο παραγωγής «Raw House» στην Αθήνα.

Παραπομπές

 Εξωτερικοί σύνδεσμοι 
 Επίσημη ιστοσελίδα 
 Μαίρη Συνατσάκη στο Instagram

Κατηγορία:Ελληνίδες τηλεπαρουσιάστριες
Κατηγορία:Ελληνίδες επιχειρηματίες
Κατηγορία:Έλληνες YouTubers